Сычков, Федот Васильевич (1.3.1870, Пензенскяй губерниянь Наровчатскяй уездонь Кацялай велесь, тяни Мордовия республиконь Лашмань районць — 3.8.1958, Сараношсь), архты. РСФСР-нь (1950) и МАССР-нь (1937) искусствань заслуженнай деятель. МАССР-нь народнай художник (1955). Мордовскяй профессионапьнай изобразительнай искусствать ушедыензон эзда фкясь. Руз. Сычковонь искусстванц демократическяй кис шарфтоманцты лездсь И.Е. Репин. Тонафнемда меле мрдась шачема велезонза. Велень ломаттнень эряфсна арась главнай темакс сонь творчествасонза. Сычков сембода лама рисавась портретта и бытовой картинада. 1917 кизонь Октябрьда меле тиенди общественнай тефт, лезды Наровчат ошть, Арапово станциять (тяни Ковылкино) мазоптомаса. 1920 кизотнень рисавай картинат ся тематненди, конатнень ушеткшнезень тяда инголе. Мордовскяй автономиять тиемдонза меле оцю мяль шарфни национапьнай темати: «Учительница-мордовка» (1937), «Трактористки-мордовки» (1938), «Эрзянка» (1952). Сёрмадсь пейзаштка. Сычков ульсь Рузонь акварелистонь обществань членкс. Сычковонь произведениянза няфневсть всероссийскяй, всесоюзнай и международнай выставкатнень эса, синь ванфтовихть Россиянь музейхнень эса и лия масторса. 1960 кизоста сявомок С.Д. Эрьзянь лемса изобразительнай искусствань Мордовскяй республиканскяй музейса няфневихть сонь произведениянза. 1970 кизоня художникть шачема велесонза панчф мемориапьнай Куд-музей. Сычков казьф Художествань академиянь Тундань выставкаса А.И. Куинджинь премияса (1905), художникненди лезды обществать конкурсонзон I премиясонза (1909, 1910), Римса Международнай выставкань премияса (1911), тяфта жа Художествань академиять Тундань выставканц премияса (1913), А.И. Куинджинь лемса Обществать картинань выставканц I премиясонза (1913), Сент-Луисса Международнай выставкаса — оцю сиянь медапьса (США, 1917), «Почётонь Знак» орденца, «За доблестный труд в Великой Отечественной войне 1941 — 1945 гг.» медапьса.